আত্মপক্ষ সমর্থনে নৃপেণ চিঠির কথা স্বীকার করে বললেন, তিনি তার বিপথগামী বিপস্নবী বন্ধুদের পুলিশের ভয় দেখিয়ে নিরস্ত করার চেষ্টা করছিলেন; কিন্তু আদালতে সে-দাবি ধোপে টিকল না। তার তো আর চিত্তরঞ্জন দাশ নেই। তার ওপর গোদের ওপর বিষফোঁড়ার মতো ব্রিটিশরা রাজসাক্ষী করল নৃপেণেরই এক তুতো ভাইকে। সে স্বীকার করল, দাদার টিকটিকিগিরির ভাগীদার সেও ছিল। আদালত তাকে রেহাই দিলো আর নৃপেণের হলো কালাপানি। আন্দামানের সেলুলার জেলে তখন অনুশীলন সমিতির সাজাপ্রাপ্ত সদস্যদের আনাগোনা চলছেই। নৃপেণ বোধহয় আশ্বস্তই হয়েছিলেন, ফাঁসিতে ঝুলতে হলো না। ১৯১৩-এর সেপ্টেম্বরে খিদিরপুর থেকে নৃপেণকে নিয়ে জাহাজ ছাড়ল। হাতকড়া পরিয়ে নিয়ে যাচ্ছিল এক ইংরেজ অফিসার, উইলসন আর দুই দেশি হাবিলদার – রাম সিং আর নবীনকুমার হোতা। জাহাজের নাম ‘জর্জ দ্য স্যভিওর’। দেড় দিনের মাথায় সে-জাহাজের সাগরে পৌঁছানোর বার্তা কলকাতা বন্দরে এলো। এরপর সপ্তাহখানেক পর কলকাতামুখী একটি জাহাজ জর্জকে দেখতে পায়। জর্জ পালটা হর্ন বাজিয়ে বার্তা দেয়। সেটাই জর্জের শেষ খবর। এর পর জর্জ নিরুদ্দেশ। রিপোর্ট বলছে, সমুদ্র শান্তই ছিল। আগুন ধরার কোনো প্রমাণ পাওয়া যায়নি। আন্দামানে জাহাজ যে অন্তত পৌঁছায়নি, সে-বিষয়টি নিশ্চিত। কলকাতার কাগজগুলি লিখেছে – অতঃপর নৃপেণের আর কোনো খবর পাওয়া যায়নি। লালবাজারের স্পেশাল ব্রাঞ্চের হাতে কেস আসে। স্পেশাল ব্রাঞ্চ, যা হয় আর কী, প্রাইমারি ইনভেস্টিগেশন করে, কিছু জানতে না পেরে রিপোর্ট লিখে দেয় ড্রাউনড ইন দ্য স্যান্ড ডিউনস অব সাগর, সাগরের বালুচরে গিয়ে ডুবেছে। আর যোগ করে, যে-জাহাজটি সমুদ্রে জর্জকে দেখেছিল সেটি তাদের ভ্রম ছিল। সে-সময়ে একটি মালয় জাহাজ কলকাতা থেকে সিঙ্গাপুর যাচিছল, তাকেই জর্জ বলে ভুল করে। জর্জ প্রকৃতপক্ষে সমুদ্রে যায়ইনি, মোহনার কাছেই চলে আঘাতপ্রাপ্ত হয়ে এর সলিল সমাধি ঘটে। স্পেশাল ব্রাঞ্চের কর্তারা আশা করেছিলেন, নদীখাত বদলালে হয়তো জর্জের মাস্ত্তল দেখা যাবে; কিন্তু বিগত একশ বছরে হুগলি বহুবার বাঁক নিলেও জর্জ আর ভেসে ওঠেনি। এই হলো গল্প। এবার তুই বল, কী সিদ্ধামেত্ম আসা যায়? কানাইচরণ সৌভিককে জিজ্ঞাসা করলেন। সৌভিক এগ চাউমিনের ডিম মুখে পুরতে যাচ্ছিল। বউবাজার থেকে ডেকার্স অবধি হেঁটে আসতে আসতে ওর ক্ষিদেটা চা-পাউরুটি থেকে চাউমিন-বিরিয়ানি অবধি পৌঁছে যায়। এতক্ষণ বকবক করে ক্লান্ত কানাই ফিশ কারিরাজিতে মন দিলেন, কিন্তু কান খাড়া রইল, সৌভিক বলল – কেসটার তো আর কোনো সাক্ষী নেই! সব মরে ভূত। আর ধরে নিচ্ছি, জর্জের বাকি যাত্রীদেরও আর কেউ কোনোদিনও দেখেনি। তাহলে আমাদের কেসটা সাজাতে হবে সিনারিওর ওপর নির্ভর করে। অর্থাৎ কি-না, কী ঘটতে পারত আর কী কী ঘটেনি এই হিসাবটা করতে পারলেই যা ঘটতে পারত সেটুকু পড়ে থাকবে। কি গুরু, ঠিক বলছি তো?